
[bookmark: _Hlk119479494]Akan Kasadwumfoↄ: Sԑdeԑ Daddy Lumba de kasasu dii dwuma wↄ ne dwom Ataa Nkwan mu

                   Anim Mmuabͻsɛm
[bookmark: _Hlk129027468]Akanfoᴐ yԑ nnipakuo bi a wᴐn ani gye wᴐn adwontofoᴐ ho na wᴐnsi wᴐn fam koraa. Nhwehwɛmu yi fa Daddy Lumba a ͻyԑ Ghanani dwontoni a ᴐnam dwontoᴐ so de daa daa asetena mu nsԑm to ᴐmanfoᴐ anim no nnwom baako ho. Ne nnwom no mu nsɛm no bi tumi yɛ deɛ ɛfa amanyͻsɛm, sikasɛm, awaresɛm, kristosom, owuo ne ne titire ɛnna mu nsɛm. Dwumadie yi fapem gyina atenka a ԑwᴐ ᴐkasa nneyԑeԑ mu Expressive Speech Act Austin (1962) ne Agyekum (2013) GRAPD so. Yɛhwɛɛ akwan a ͻdwontoni yi nam awan so de asɛmpͻ, adesua ne kasasu a ɛwͻ ne dwom Ataa Nkwan yi mu too edwa. Yɛhunuu no  wɔ nhwehwɛmu no mu sɛ ͻnam awan so de nna mu nsɛm pa ara too dwa. Ɛsane daa adi sɛ ͻdͻ nso yɛ asɛmpͻ a, agye ntintiman wͻ dwom yi mu.

   Nsɛntitire: Akanfoᴐ, awan, Expressive Speech Act, nna mu nsɛm, Ataa Nkwan.


The Akan Oral Artist: An analysis of the use of literary devices in Daddy Lumba’s “Ataa Nkwan” song.
[bookmark: _Hlk129608559]Using Austin’s (1962) Expressive Speech Act theory and Agyekum (2013) sociolinguistic variables GRAPD, this study examines how Daddy Lumba used literary devices in his song “Ataa Nkwan”. The study emphasizes an important socio-cultural trait of the Akans i.e., the portrayal of their socio-political issues, marriage, death and funerals through songs. We obtained the data for the study from YouTube, where we played the song several times to understand the lyrics. We later transcribed and analyzed it by grouping the topics through the emerging themes we discovered from the data. The major findings among others from the study show that the artist through circumlocution largely talked about sex and other sexually related issues. 

Keywords: Akans, circumlocution, sex, Expressive Speech Act, Ataa Nkwan.


1. Nnianimu
Onipa dasani biara wᴐ ᴐkwan a, ᴐfa so de n’ahiasԑm to amansan anim. Ɛbԑtumi ayɛ radio, 
[bookmark: _Hlk125700696]Tɛlɛvihyen, koowaa nkrataa, nnipakuo dawubᴐ ahodoᴐ (sohyia mediya) te sԑ Tweeta, Fesebuuku, Yinstagram ne dwontoᴐ so. Agyekum (2005:1) kyerɛ sɛ “asetena mu nsɛm ne nnyinasoͻ a ͻkasadwumfoͻ biara gyina so de yɛ nˋadwuma. Ano kasadwini saeɛ mu no, yɛde agyinaesie ma nnoͻma a ɛba ͻdwumfoͻ no adwene mu a ɛtumi yɛ; nnwom, anwonsɛm, abɛbuo, abisaa ne ade. Deɛ ɛsi so dua ne sɛ yɛbɛhwɛ nnoͻma a ͻkasadwumfoͻ no de saesaeɛ nnwom ne adeɛ a ɛfiri mu ba”. Okpewho (1992) kaa sɛ, sɛ yɛbɛtumi ate adwinneɛ bi ase a, ɛwͻ sɛ yɛhunu ͻkasadwumfoͻ no nipaban a ͻyɛ ne ͻman a ͻfiri mu; esiane sɛ weinom tumi nya nsunsuansoɔ kɛseɛ pa ara wͻ n’adwuma a ͻyɛ so. Adeɛ baako a ɛnna fam wͻ ͻkasawumfoͻ dwumadie mu a ɛhia adwumaden pa ara yɛ nsaeɛ ne ano kasadwini korͻ a ͻresaeɛ afiri mu (hwɛ Agyekum 2005, 2011 nso). Wei kyerɛ sɛ, nsaeɛ yɛ adeɛ a berɛ nyinaa mu no ɛsɛ sɛ ɛyɛ deɛ yɛasͻ ahwɛ na yԑagye atom ne abɛɛfo nnoͻma anaa nnoͻma a yɛtumi de foforͻ si n’ananmu wͻ berɛ bi mu (Agyekum 2005, Amponsem, 2018). Ͻkasadwumfoͻ no wͻ nsɛnkuo ahodoͻ ɛwͻ hͻ dada a yɛfrɛ no nhyehyɛeɛ ne kasasu a wasua afiri adikanfoͻ nkyɛn na ͻde yɛ adwuma wͻ berɛ a ͻpɛ sɛ ͻdi dwuma bi (Finnègan, 1992, Agyekum, 2013, Lord, 1960).
Ɔkwan baako a ͻkasadwumfoͻ tumi fa so de ne nsԑnkuo no bi to dwa ne anwan. Sɛ yɛrekasa na yɛmpɛ sɛ yɛwae asɛm no anim anaasɛ yԑka asɛm no penpen a yԑde asԑm no wadawada anaasԑ yԑde wowan (Wiafe-Akenten 2017). Qanbar (2011) akyerɛ sɛ anwan na Yemenfoᴐ fa so de ammodin nsԑm to dwa. Obeng (2012) nso aka sԑ amanyͻfoͻ nam anwan so de amanyͻsԑm a ԑbԑtumi de sakasakayԑ aba so to dwa mma asԑm no ano dwo ma wᴐnya wᴐn tiri didi mu. Agyekum (2011: 25) da anwan adi wͻ nhwɛsoͻ bi a ͻnya firii Ͻpanin Kwadwo Kyerɛ adekyerɛ mu: Ͻse, “sɛ woyɛ ͻbarima na sɛ wotaa srasra ͻbaa na ͻma wo aduane a, hwɛ wo ho yie ɛfiri sɛ ebia na woakͻdidi adidibͻne”. Agyekum (2011) kyerɛɛ mu sɛ kasawan ho nhwɛsoͻ a ɛwͻ soro ha yi rehwehwɛ aka biribi afa kɛtɛmusɛm anaa nna mu nsɛm ho. Ɛsiane sɛ ne ka yɛ den nti no, ͻkasafoͻ no de asɛm no anwan afa aduane so, nanso ͻbadwemma biara bɛte asɛm no ase sɛ ɛyɛ kɛtɛmusɛm. Saa nhwɛsoͻ yi ma yɛhunu sɛ kasawan nso yɛ kasasu titire baako a Akanfoͻ fa so de nsɛm a ne ka yɛ den to dwa. Ԑwᴐ mu sԑ anwan yԑ ᴐkwan a yԑfa so de nsԑmburo to dwa wᴐ abasԑm anaa atosԑm mu deԑ nanso nsԑnkwaayifoᴐ nso tumi fa so de yi nsԑnkwaa (Wiafe Akenten, 2017, Amponsem, 2018). Sa ara nso na adwontofoᴐ binom nso fa anwan so de nsԑm nam dwom mu to dwa. Sԑ ᴐdwontoni bi pԑ sԑ ᴐde nsԑm a ԑyԑ abofono, nna mu nsɛm ne ade to dwa a; ͻbԑtumi de afa anwan so ama ayԑ yie.
[bookmark: _Hlk113710296]Dwumadie yi botaeɛ ne sɛ ɛbɛyɛ nhwehwɛmu afa nsԑmpᴐ ne kasasu dwumadie a ɛwɔ Charles Kwadwo Fosu (Daddy Lumba) dwom baako a wato din “Ataa Nkwan” mu. Yԑfaa Daddy Lumba ɛfiri sɛ ͻyɛ Ghanani dwontoni okunin a ͻbͻ ne ho mmͻden sɛ ɔbɛkora Akanfoɔ amammerɛ te sɛ awareɛ, owuo ne ayiyɔ wɔ ne dwomtoɔ mu. Bio, ͻtumi sesa ne ho mma ɛne sɛdeɛ ͻmanfoͻ abrabͻ rekͻ no kͻ pɛpɛɛpɛ. Ɔfa a ɛwͻ soro ha yi kasa fa dwumadie yi nnianimu, dwumadie yi nsɛsoɔ a animdefoɔ bi nso ayɛ ne nhwehwɛmu yi nnyinasoͻ wͻ afa 2 ne 3. Saa nso na ↄkwan a yԑfaa so dii dwuma no wͻ ͻfa 4. Ɔdwontoni no ho asɛm no nso wͻ 5. Ɔfa 6 yɛ dwumadie no ankasa “Ataa Nkwan” mpɛnsɛmpɛnsɛmu. Ne korakora no yɛ dwumadie yi mmuabͻ a ɛwͻ ͻfa 7.
2. Dwumadie yi nsɛsoɔ a animdefoɔ bi nso ayɛ.
[bookmark: _Hlk119488093][bookmark: _Hlk119488179]Nnwom yɛ ano kasadwini nkorabata no mu baako a animdefoͻ dodoͻ no ara ayɛ nhwehwɛmu afa ho (Nketia 1975; Collins 1994, Yankah (1997), Agyekum ne nkaeɛ 2020, Agyekum 2021; Birikorang 2012, Amponsem 2018). Agyekum ne nkaeɛ no (2020) ne Agyekum (2021) ahwehwɛ  sɛdeɛ adwomtofoɔ bi te sɛ Akwasi Ampofo Agyei ne Alex Konadu de kasasu ne titire Akanfoɔ mmɛ yɛ kwantikwan de da wɔn nsɛm a ne ka yɛ den to dwa a mfa animtiabuo mmerɛ wɔn.

Wiafe-Akenten (2017) nso ayɛ nhwehwɛmu afa sɛdeɛ wͻde Akan kasa di dwuma wͻ Radio ne TV so.  ɔdaa no adi sɛ, Akan ammamerɛ mu no; kasa mmara no mma ho kwan sɛ mmerɛ biara ɔkasafoɔ bi ka ne nsɛm penpen gye sɛ ɔfura no ntoma anaa ɔde fa kwatikwan bi so sɛdeɛ ɛbɛyɛ a ɔbɛsi badwam nkitahodie ho haw. Afei, ɛwɔ mu sɛ nhwehwɛmu dodoɔ no ara kasa fa Akan kasadwumfoɔ ne wɔn dwumadie titire ne sɛdeɛ wɔde mmɛ ne nnyinahɔma di dwuma ho deɛ, nanso, nhwehwɛmu titire biara nkɔɔ so wɔ sɛdeɛ Daddy Lumba de kasawan di dwuma-sɛ woyi Amponsem (2018) a ɔyɛɛ nhwehwɛ faa sɛdeɛ Daddy Lumba de kasasu bi te sɛ kasakoa, abirabɔ, ɛbɛ, nsawɔsoɔ ne kasammrani dii dwuma wɔ ne nnwom to nkyɛn a. Wɔ Amponsem (2018) mu no ɔdaa no adi sɛ nsɛm bi a anka ani yɛ nyan no, ɔdwomtoni taa fa kasammrani so na ɔdaa no adi. Ԑwom sɛ Amponsem (2018) ahwɛ Daddy Lumba nnwom no bi deɛ, nanso wanhwɛ sɛdeɛ dwomtoni nam awan kasasu so da nnamunsɛm adi. Wei nti na yɛn dwumadie yi ahwɛ akwan Daddy Lumba nam so daa nnamusɛm wɔ ne dwom Ataa Nkwan mu. Dwumadie yi botaeɛ titire ne sɛ ɛrehwehwɛ sɛdeɛ yɛbɛtua saa ɛka a ɛda Twi haelaefo nnwom ho yi. ɛne sɛ yɛrehwehwɛ Akan Kasadwumfoↄ: Sԑdeԑ Daddy Lumba de kasasu a ne nyinasoɔ ne kasawan dii dwuma wↄ ne dwom Ataa Nkwan mu.
3. Nhwehwɛmu yi Nnyinasoͻ
[bookmark: _Hlk121924022]Akwan ahodoͻ pii wͻ hͻ a yɛtumi fa so da atenka a ɛwͻ ͻkasa nneyɛeɛ bi mu adi. Ebi ne nnwom, nkyea, aseda, kyew pa ne ade a, epue wͻ yɛn daadaa asetena mu. Dwom yԑ ᴐkwan a, obi fa so de n’adwenemusԑm ne n’atenka to dwa. Saa atenka yi kyerɛ ͻyaw, anigyeԑ, deԑ yԑpԑ ne deԑ yԑmpԑ, ahohoahoa, ᴐsu, ᴐdᴐ, ᴐtan ne deɛ ɛkeka ho a ɛkyerɛ nnipakuo bi suahunu a wͻwͻ wͻ abrabͻ mu (Yule 1996, Agyekum 2010, Murphy 2014, Amponsem 2018).
[bookmark: _Hlk121384308]Agyekum (2014) se, Akanfoᴐ asetenamunsԑm bԑtumi agyina akoronim “GRAPD” a ͻde baeɛ no so. Wͻ GRAPD mu no, ͻkyerɛ sɛ G - gyina hᴐ ma bᴐbea (gender), R- dibea (rank), A- mfeԑ (age), P- tumi (power) ԑna D - ntamukwan (distance). Sԑ weinom mu biara wᴐ yԑn nkitahodie mu a, na ԑkyerԑ sԑ, ԑsԑ sԑ yԑde anim ne obuo to yԑn kasa ho (Brown ne Levinson 1987, Ide 1989, Agyekum 2010, Mills 2011). Yei kyerɛ sɛ nnipakuo biara worekasa akyerԑ wᴐn no na ԑbɛkyerԑ akwanhodoᴐ a wobԑfa so de wo nsԑm no ato dwa (Agyekum 2010: 78). 
[bookmark: _Hlk121488240][bookmark: _Hlk121921663][bookmark: _Hlk121488631][bookmark: _Hlk121920514][bookmark: _Hlk121488895][bookmark: _Hlk121923972]Saa nso na yɛn dwumadie yi, sɛ yɛde toto Agyekum (2014) GRAPD no ho a, yɛbɛkyerɛ sɛ, sɛ yɛfa akoronim G a ɛgyina hᴐ ma bᴐbea (gender) no yɛ nhwɛsoɔ a, yɛhunu no wɔ dwom no mu ɔfa 4, nsensaneeɛ 32 no sɛ, ɛkasa fa ɔbaa ne barima(bᴐbea) akwantufoɔ bi a wɔhyiaa wɔ Takorade kwan so. Wɔhyiaeɛ no, wɔn ani gyee wɔn ho na wɔkɔdaeɛ da koro no ara, akyire yi ɛkɔwiee awareɛ (hwɛ yei nkyerɛmu wɔ ɔfa 5.2). Bio, yɛfa P a ɛgyina hᴐ ma tumi (power) no a, yɛbɛtumi aka sɛ ɔdwomtoni no nam anwan so de nna mu nsɛm siee ananafoɔ, abɛɛfo ne mmɔfra ɛnam  tumi a ɛwɔ kasa mu nti (hwɛ, yɛnkɔhwe ataa nkwan ɔfa 4, nsensaneeɛ 34; ataa nkwan surodoo ɔfa 4, nsensaneeɛ 35 ne ade). Aha, Agyekum (2014) GRAPD yi si Austin (1962) ɔkasa Nhyenhyɛeɛ Tiɔri no so ɛfiri sɛ yɛbɛda no adi wɔ yɛn dwumadie yi mu sɛ ɔkasafoɔ biara wɔ botaeɛ ne nneyɛeɛ a ͻfa so ka asεm kyerɛ otiefoɔ bi. 
[bookmark: _Hlk121491090][bookmark: _Hlk121924101]Sɛ yɛhwɛ P (power) “tumi” no nso a, ɛda adi wɔ Austin (1962) ɔkasa Nneyԑeԑ Tiɔri “Expressive Speech Act Theory” no a wakyɛ mu akuo mmeɛnsa no mu; (1). Asεm pͻtee a obi ka “Locutionary Act/ performative utterance”. (2). Ͻkasafoͻ no botaeε ne nneyεeε anaa ͻkwan a ͻfa so ka asεm no kyerε otiefoͻ bi “Illocutionary Act” ne (3). Nsunsuansoͻ a asεm no tumi de ba “Perlocutionary Act/Effect”. 
 Sɛ yɛhwɛ (2)-Ͻkasafoͻ no botaeε ne nneyεeε anaa ͻkwan a ͻfa so ka asεm no kyerε otiefoͻ bi “Illocutionary Act” no nso a, ɛne yɛn nhwehwɛmu yi so pɛpɛɛpɛ. ɛfiri sɛ yɛrehwehwɛ akwan a ɔdwomtofoɔ no nam kasasu ne nnwom no mu nsɛm so twe atiefoɔ no adwene si daadaa asetena mu nsɛm a yɛapɛnsɛmpɛnsɛmu wɔ ɔfa 5.1 no. Deɛ nti a, yɛafa saa tiɔri ahodoɔ yi a ɛwɔ soro ha ne sɛ, ne nyinaa tumi gyina akwan ahodoɔ a onipa da n’atenka adi a. Afei, ɔkasadwomfoɔ bi tumi fa nsɛmpɔ bi so de n’adwenemusɛm to ɔmanfoɔ anim. Yɛbɛgyina saa adwenemusu ahodoɔ yi so apɛnsɛmpɛnsɛm yɛn dwumadie no mu (hwɛ ɔfa 5.1 de rekɔ).

3. Ↄkwan a Yԑfaa so dii dwuma no
Sukyerɛ mpɛnsɛmpɛnsɛmu (qualitative analysis) na yɛde dii dwuma yi ma ɛbɛboa ama yɛahunu sɛdeɛ Daddy Lumba de awan ne sabuakwan di dwuma wͻ dwom Ataa Nkwan. Yɛka sukyerɛ mpɛnsɛmpɛnsɛmu a, ɛyɛ ͻkwan bi a ɛma ɔhwehwɛmufoɔ bi tumi si mmɔntene so berɛ a ɔreyɛ nhwehwɛmu bi de apɛ suahunu bi a ɛwɔ biribi ho ne ɛmu nteaseɛ nyinaa na wagyina so de nokorɛ a ɛwɔ ne nhwehwɛmu no ho no ato dwa. Wolcott (1990) kyerɛkyerɛɛ mu sɛ, ɛyɛ nhwehwɛmu mapa a ɛsom bo pa ara wɔ nnipa abrabɔ mu. Yɛde sukyerɛ mpɛnsɛmpɛnsɛmu yi yɛɛ adwuma ɛfiri sɛ ɛyɛ nhwehwɛmu a animdefoͻ bi te sɛ, Wiafe-Akenten (2015) ne Amponsem (2018) [footnoteRef:1]agyina so de ayɛ mpɛnsɛmpɛnsɛmu a ɛnhia mma akontabuo biara na mmom sɛ yɛbɛka ͻkwan a ɛnam so ama biribi agye nhini.  [1:  Dwumadie yi mu nsɛmmoano no bi firi Amponsem (2018) nhwehwɛmu a ɔyɛɛ wɔ Simpa suapɔn mu.] 

[bookmark: _Hlk129029418]Deɛ ɛdi ɛkan no yԑbᴐᴐ dwom “Ataa Nkwan” a yɛtwe firii YouTub[footnoteRef:2]e so no tie no mpɛn pii. Ɛna yԑtwerԑԑ mu nsԑm no de yɛɛ mpɛnsɛmpɛnmu no. Afei, yԑne ᴐdwontoni no aboafoᴐ: Kwame Adinkra a na ͻyɛ adwuma wͻ Abuasua FM 96.5 a seesei ͻwͻ Pure FM 95.7 a ne nyinaa wͻ (Kumase), Philip Kwabena Agyeman Appiah-Kubi a dodoͻ no ara firi no Roman Fada a ͻyɛ adwuma wͻ Atinka FM 104.7 (Nkran), Faustina Fosu a ͻyɛ Daddy Lumba nuabaa ne ne wͻfase Roger Miller, twetwee nkᴐmmᴐ ma wᴐkyerԑkyerԑԑ yԑn botae ne nkasaho biara ԑfa dwom no ho ne ͻdwontoni no ho nsɛm. Wͻ yɛn nhwehwɛmu no mu no, ɛyɛɛ den sɛ yɛbɛnya ͻdwontoni no ankasa ne no atwetwe nkͻmmͻ. Nti yɛne n’aboafoͻ a yɛabͻ wͻn din wͻ soro ha yi a ͻde n’anodisɛm agya wͻn no twetwee nkͻmmͻ faa adwuma yi ho. Sɛdeɛ Agyekum (2005) akyerɛ no, yԑfaa atesԑm, anwonsԑm ne kasasu kwan so na ɛpԑnsԑmpԑnsԑn dwom no mu. Bio, yԑgyinaa Atenka a ԑwᴐ ᴐkasa nneyԑeԑ mu “Expressive speech art Tiͻri” Austin (1962), Agyekum (2013) GRAPD ne yԑn suahunu a yԑwᴐ sԑ Akanfoᴐ ne kasadwini ho animdeԑfoͻ so ɛna ɛyԑԑ mpԑnsԑmpԑnsԑnmu no. [2:  Wo bɛnya dwom yi wɔ: https://www.youtube.com/watch?v=yKaG00xGO2U
] 


4. Daddy Lumba ho Asԑm
Daddy Lumba din ankasa n’awofoͻ de maa no ne Charles Kwadwo Fosu. Ne papa din de Johnson Kwadwo Fosu na ne maame nso de Comfort Adu-Gyamfi a wͻn nyinaa kͻ wͻn kraa akyi. N’awofoɔ woo mma baasa a: baanu yɛ mmaa, ɛna ɔno nko ara ne ͻbarima a ɔda mmaa no ntam. Daddy Lumba firi Nsuta a ԑbԑn Mampͻn a ԑwɔ Asante Mantam. Wɔwoo no Ahinime bosome da a ԑtɔ so aduonu nkron wɔ afe 1964 mu. Ɔwiee n’ahyԑaseԑ sukuu ‘Elementary’ wɔ Suame Methodist a ԑwɔ Kumase. Ͻtoaa n’adesua so wɔ Adu-Gyamfi Secondary School (Gyamase), ɔfirii hɔ kɔwiee no Dwabeng Secondary School. 
Ɔdwontoni Akwasi Ampofo Agyei a wanya ne baabi korͻ no ne onipa a, ͻhyɛɛ ne nkuran ma n’ani kuu nnwontoͻ ho (Kwame Oppong, Nkͻmmͻtwetwe, Ɔsanaa, 2018). Ɔtuu kwan kͻɔ Cologne a ԑwɔ Germany no. Ԑhɔ na ɔkɔhyiaa Nana Acheampong (Ɔwoahene) a na ɔno nso ani gye nnwontoɔ ho. Wɔde apaawa a ɛdi ɛkan baa dwa so afe 1980 mu. Edin a na ɛda wͻn soͻ ne Lumba Brothers, a wͻn apaawa no nso de Yԑreyԑ Aka Akwantuo Mu. Wei akyire no, wͻn mu teteɛ ma Daddy Lumba nko ara ahyehyɛ nnwom mpaawa aduasa mmiɛnsa. 
Daddy Lumba ne adwontofoɔ akukudan binom te sɛ: “A.B. Crentsil, Felix Owusu, Sarkodie, Pat Thomas, Ofori Amponsah ne Kwadwo Ampong” ɛne wͻn a ɛkeka ho aka abom ato nnwom. Ne nnwom no bi ne “Ohia Asɛm”, “Sɛsɛɛ Wo Se”, “Ɔdɔ Foforɔ”, Biribi Gyegye wo,” “Back for Good’’, “Wo Ho Kyerɛ”, “Adepa Hyԑ Adepa mu”, “Poison”, “Ɔdɔ Bԑwu Deԑ Eno Nwu”, “Aseԑ Hɔ” “Yere wo Ho” a dodoͻ no ara frɛ no “Yɛretie Obiara” no ne ade. Ɛduruu mmerɛ bi mu no, ɔdanee ne tɛkrɛma too nyamennwom kakra a ebi ne “Mɛsom Jesus”, ne “Hwan Na Ɔtene” de twee akristofoɔ bebree maa wɔtiee ne nnwom. Daddy Lumba yԑ okristoni a ɔsom wɔ ‘Power International Church’ a ԑwɔ Nkran. Afe 2022 mu na ɔno ankasa abue ne Radio (DL 106.9 FM) wɔ Nkran.
5.0 Dwom no Abᴐseԑ
Dwom Ataa Nkwan yi firi Daddy Lumba apaawa a wato din Bu bra no so. Saa dwom yi a yɛtaa bͻ no apontoͻ, awareɛ (awaregyeɛ), nsanombea, asabea, abadintoͻ ne adwabͻ ahodoͻ ase wͻ Ghanaman mu ne Ghanafoͻ a wͻwͻ ewiase afana nyinaa. Saa dwom yi ᴐdwontoni no ne Ateaa Tina na wͻde baa abͻntene so wͻ afe 2007 mu. Nnwom nson (7) na ɛwͻ apaawa Bubra yi so. 



5.1 Dwom “Ataa Nkwan” Mpɛnsɛmpɛnsɛmu
Saa ᴐfa yi yԑde dwom “Ataa Nkwan” yɛabͻ atie no mpɛn pii na yԑatwerԑ no bԑto ha. Yԑde akontabudeԑ ama nsensaneԑ a ԑtᴐ so num biara. Wei bɛboa sԑdeԑ ɛbɛyɛ a ne nkyerԑkyerԑ mu ԑnyԑ den mma yɛn ne akenkanfoᴐ. Afei, yɛde kasasu ahodoͻ no ahyehyԑ nsensaneԑ no nso. Yԑyɛɛ wei de kyerɛɛ sɛ saa kasasu ahodoͻ yi di akotene pa ara wͻ nwom no mu (hwɛ Agyekum, 2005; Amponsem, 2018). 
Dwom no
Oo! sɛ wodi na ankͻ wo ho aa
Bisa bisa bisa wo baabi aa                       (Nsawosoᴐ)
Bisa wo dodom                                         (Nsawosoᴐ)
Oo! sɛ wodi na ankͻ wo ho aa (3x)
Bisa oo bisa wo baabi aa (3x)
Ataa nkwan, Ataa nkwan (8x)                  (Kasawan)          5
Wodi na anyɛ wo dɛ aaa
Bisa wo maame ɛ
Wodi na anyɛ wo dɛ aa
Kyԑke wo dodom ɛ  
Wodi na anyɛ wo dɛ a                                                     10

Ankͻ wo ho aaa
Bisa wo maame ɛ
Wodi na anyɛ wo dɛ aaa
Kyԑke wo dodom ɛ
Wodi na anyɛ wo dɛ                                                       15
Ankͻ wo ho a
Bisa wo maame ɛ
Wodi na anyɛ wo dɛ aaa
Kyԑke wo sisi ɛ
Sɛ ankͻ wo ho aaa                                                          20

Bisa maame no ɛɛ
Ͻmma wo nkruma……. kyaka kyaka                  (Kasawan)
Ͻdͻ mene no gona 
Sɛ ankͻ wo ho a pusu Maame no ɛɛ
Ͻmma wo nkruma……. kyaka kyaka                            25
Ͻdͻ mene no gona
Madi afiili …… wow!                                          (Nteamu)
Oo! Madi afiili………… (Mahwe ade ama meaa me ho atͻ me)
Madi afiili ……………... shrutu shrutus              (Ɔfԑm)
Aa! Madi afiili…………. a dade hyew                          30

Mefiri Takorade mereba
Mefaa akoa bi wͻ kwan mu
Akoa yi se ͻdͻkͻm de no
Yɛnkͻhwe Ataa nkwan                                   (Kasawan)
Ataa nkwan surodo                                         (Kasawan)     35
Ԑno deɛ man kyԑke koraa                                (Ɔfԑm)
[bookmark: _Hlk124412058]Metrae one pɛ
Ԑyɛ me sɛ menyɛ wo wɛɛden                           (Ɔfԑm)
Sɛ ankͻ wo ho aaa
Bisa maame no ɛɛ                                                             40

Ͻmma wo nkruma ͻdͻ mene no gona
Sɛ ankͻ wo ho aaa
Pusu maame no ɛɛ
Ͻmma wo nkruma ͻdͻ mene no gona               (Ntimu)
Ei...! sɛ wodi na anyɛ wo dɛ aa                                         45
Bisa bisa wo baabi aa                                        (Nsawosoᴐ)                    
Bisa wo dodom                                                  (Nsawosoᴐ)
Oo! sɛ wodi na ankͻ wo ho aa
Bisa oo bisa wo baabi aa (2x)                            (Ntimu)
Eee sɛ wodi na ankͻ wo ho aa                                           50

Bisa oo bisa wo baabi aa
Sɛ anyɛ wo dɛ a
Bisa oo bisa wo baabi aa
Bisa wo dodom
Oo! sɛ wodi na anyɛ wo dɛ aa                                           55
Bisa oo bisa wo baabi aa
Bisa wo sisi
Ataa nkwan (8x)                                          
Sɛ wodi na anyɛ wo dɛ a
Bisa wo maame ɛ                                                              60

Sɛ wodi na anyɛ wo dɛ aa
Kyԑke wo dodom ɛ
Sɛ wodi na anyɛ wo dɛ aa
Ankͻ wo ho a bisa wo maame ɛ
Bisa wo sisi mu ɛ                                                               65
Sɛ ankͻ wo ho aaa
Pusu maame no ɛɛ
Ͻmma wo nkruma… kyaka kyaka   
Ͻdͻ mene no gona
Sɛ ankͻ wo ho a pusu maame no ɛɛ                                  70


Ͻmma wo nkruma... kyaka kyaka
Ͻdͻ mene no gona
[bookmark: _Hlk124412450]Mahwe afiili (2x)                                        (ͻfɛm/ntimu)
Hɛɛ! Madi afiili
Sɛ wodi na anyɛ wo dɛ a                                                    75
Bisa wo maame ɛ
Sɛ wodi na anyɛ wo dɛ a
Kyԑke wo dodom ɛ
Sɛ anyɛ wo dɛ ankͻ wo ho a
Bisa wo maame ɛ                                                               80
Sɛ wodi na anyɛ wo dɛ a
Kyԑke wo sisi ɛ

5.2 Dwom no mpɛnsɛmpɛnsɛmu ankasa
Mpanimfoͻ aka sɛ: “Adeɛ bi sͻ w’ani a, kamfo.” Sɛ yɛhwɛ dwom yi a ɛda nnɛɛmafoͻ kwan a wͻafa so ware adi. Ne saa nti Ataa Nkwan yɛ dwom a ɛfa ͻbaa kwantuni bi a ͻnam Takorade kwan so na ͻkͻtoo aberanteɛ bi kwan ho na ͻde ne kaa faa no. Yɛbɛhunu wei wͻ ͻfa 4 nsensaneɛ 31 – 33. 
Berɛ a wͻnam kwan so no na aberanteɛ yi se, ͻdͻkͻm de no nti wͻnkͻhwe Ataa Nkwan ᴐfa 4 nsensaneԑ 32. Nsԑmpᴐ a yɛbɛnya afiri saa ͻfa yi ne ᴐdᴐ a nnɛɛmafoͻ da no adi prɛkopɛ no; wei kyerɛ sɛ wɔhunuu wɔn ho dakoro no na wɔafa wɔn ho. Yɛsan nso hunuu sɛ wͻfaa wɔn ho wieeɛ no, aberanteɛ no se n’ani agye ͻbaa yi ho nti ͻpɛ sɛ ͻyɛ no wɛɛden. Bio, ɛdaa adi sɛ, na tebea a ͻdwontofoͻ no wͻ mu no yɛ anigyeɛ: “Metrae one pɛ ԑyɛ me sɛ menyɛ wo wɛɛden,” ᴐfa nnan nsensaneԑ 37-38. 
Afei, yɛhwɛ a yɛhunu nso sɛ ͻdwontoni no botaeɛ ne sɛ ͻde dwom no mu nsɛm no tu atiefoͻ no fo sɛ, ɛsɛ sɛ nnipa biara hunu sԑ asaase yi so biribiara nsi kwa ԑno nti adeԑ biara a ԑbԑsi wↄ yԑn akwan mu no ԑsԑ sԑ yԑhwehwԑ mu hunu sԑnti a ɛbaa no saa. Ͻse;
Oo! sɛ wodi na ankͻ wo ho aa
Bisa bisa bisa wo baabi aa
Bisa wo dodom                    (nsensaneԑ 1 - 3)

Yԑhwԑ nsensaneԑ baako kↄsi mmiɛnsa no a, ↄdwontoni no de to dwa pefee sԑ adeԑ anaa asԑm bi ba anaasɛ asɛm bi to yԑn wↄ abrabↄ mu na yԑnte aseԑ a, ԑnsԑ sԑ yԑyԑ nhwԑhann na mmom yԑnhwehwԑ mu. Bisa, bisa, bisa wo baabi aa, bisa wo dodom. Ԑdi ɛkan no, ԑsԑ sԑ yԑn ankasa yԑhwehwԑ yԑn abrabↄ mu, nnoͻma ne nnipa a wͻbɛn yɛn yie. Bio, ↄma atiefoↄ hunu Akanfoↄ gyedie a ԑfa abisa ho. Sԑ biribi si wↄ Ↄkanni bi abrabↄ mu na ԑyԑ nwanwa na ↄhunu sԑ adeԑ no nyԑ deԑ n’ahoↄden bԑtumi a, ↄhwehwԑ mmoa firi wↄn a wↄwↄ ho ahoͻden, nimdeԑ anaasɛ tumi hↄ.
Wei, ma yԑhunu sԑ, adeԑ biara a ԑboro yԑn adwene, nteaseԑ ne ahoↄden soↄ no ԑsԑ sԑ yԑpԑ akyire kwan firi wͻn a wͻwͻ ho nimdeɛ, nteaseɛ ne ahoͻden hͻ. Sԑ ԑkↄba saa a, anoyie bԑba ama anigyeԑ nso aba. Yɛbɛhunu wei wͻ saa ͻfa yi:
Ͻdͻ mene no gona
Madi afiili …… wow!
Oo! Madi afiili………… (Mahwe ade ama meaa me ho atͻ me)
[bookmark: _Hlk124412124]Madi afiili ……………... shrutu shrutus
Aa! Madi afiili…………. a dade ahye wo (nsensaneԑ 26 - 30).

5.3 Kasasu a ԑpue Ataa Nkwan mu
Kasasu a ԑdidi soᴐ yi ne kasasu a yɛhunuu sɛ ԑpue wᴐ dwom yi mu. 
1) Kasawan: sɛdeɛ yɛadi ɛkan aka wͻ ͻfa baako hͻ no, sɛ obi rekasa na ͻmpɛ sɛ ͻwae asɛm no anim pempen a, ͻde fa kasawan so. Sɛ yɛhwɛ dwom no din Ataa Nkwan no a ɛyɛ kasawan. Ɛsiane sɛ, na ͻdwontoni no mpɛ sɛ ͻbɛka n’asɛm (nna mu nsɛm) a ͻreka no pempen. Bio ͻti saa asɛm no mu mprɛ du nson (17); wͻ ͻfa baako nsensaneɛ 6 no ͻtii mu mprɛ 8, ͻfa nnan nsensaneɛ 36 no ͻtii mu mprɛko, ɛna ͻfa nsia nsensaneɛ 60 no nso ͻtii mu mprɛ 8. Na ͻde retwe atiefoͻ adwene si asɛm a ͻreka no so na ͻsane de ma dwom no nhyehyɛeɛ ayɛ dɛ (hwɛ Agyekum). Ԑkyerɛ ͻbarima ne ͻbaa nna mu nsɛm, ͻdwontoni no hyɛ aseɛ no, ͻde firi sɛ, “wodi na ankͻ wo ho a, bisa wo dodom.” Daddy Lumba mpɛ sɛ ͻwae asɛm no anim nti na ͻtoaa so de kͻfaa kwatikwan so no. Ↄde fa kwantuni ͻbaa bi a, ͻretu kwan na ͻde ne kaa faa abranteɛ bi na wͻduruu ɛkwan mu baabi no abranteɛ no sɛ ͻdͻ kͻm de no nti wͻnkͻhwe Ataa Nkwan (wͻnkͻdi wᴐn ho). Wᴐda wiee no, aberanteɛ no sɛ ᴐbԑware ᴐbaa no (ͻbɛyɛ ͻbaa no wɛɛden). Ԑfiri dwom no ahyɛaseɛ bɛsi awieeɛ no nyinaa Daddy Lumba nam kasawan “Yɛnkͻhwe Ataa Nkwan” so na ɛde dwom no mu nsɛm to dwa. Saa nsԑm yi foa Agyekum (2011: 25) a, yɛaka ho asɛm wͻ soro hͻ no so.

2) Ɔfɛm:  ͻfɛm yɛ ͻkwan a nnipakuo bi nam so fa asɛmfua bi a ɛnni wͻn kasa mu e bɛka wͻn kasa ho. Mprɛ pii no ɛsɛ sɛ ɛdi kasa no a wode asɛmfua no rebɛka ho no mmara nhyehyɛɛ so pɛpɛɛpɛ. Yɛhwɛ dwom yi mu a, yɛbɛhunu sɛ ͻdwumfoͻ no de nsɛmfua a wafɛm bi te sɛ, kyɛke, Afiili...wow, metrae one, wԑɛden dii dwuma ma nnwom no mu. Nkasaho a ɛwͻ ase ha yi ɛyɛ nhwɛsoͻ.
i) Kyԑke – kyԑke yԑ asɛmfua a ᴐdwontoni no fԑm firiii Borᴐfo kasa mu a ɛkyerԑ nhwehwԑmu (Check). Ↄtii mu mprԑ nkron wᴐ nsensaneԑ 9, 14, 62, 78 ne 82 de kyerԑ hia a ԑhia sԑ asԑm bi si a, ԑsԑ sԑ yԑhwehwԑ mu. Afei, nso ɛyɛ ͻfɛm a ɛredi dwuma sɛ kasakoa a ͻde repɛ akyerɛ sɛ ͻbaa ne ͻbarima bi da no wͻanya nna no mu anigyeɛ na ɛkyerɛ sɛ mfomsoͻ wͻ nipa a wante dɛ no nsisi mu nti ɛsɛ ͻyɛ nhwehwɛmu ɛwͻ ho. 
ii) Afiili - nso yԑ Borᴐfo kasa a ᴐdwontoni no fԑm de hyԑԑ dwom no mu a ԑkyerԑ anigyeԑ (I feel it). Ↄtii asԑm yi mu mprԑ nsia wᴐ nsesaneԑ 27, 28, 29, 30, 73 ne 74 de kyerԑ n’ani gyeԑ ne ahosԑpԑ a ᴐwᴐ mu.

iii) Metrae one - asԑm yi asekyerԑ wᴐ Asante Twi mu ne sԑ, mesᴐ hwԑԑ baako pԑ. 
Ↄde Borᴐfo kasa (I tried once) yi dii dwuma maa dwom no nhyehyԑeԑ yԑɛ dԑ na ɛda tirimpͻ ɛyɛ nna mu nsɛm no adi a ɛkyerɛ sɛ ͻne no daeɛ baako pɛ. Ↄde asԑm yi dii dwuma wᴐ ᴐfa mmiɛnsa, nsensaneԑ 37. Bio ᴐde wԑԑden (ayeforᴐ a ɛyɛ nɛɛmafoͻ 
kwan a wͻfa so ware a tete no na ɛnte saa) dii dwuma wᴐ nsensaneԑ 38. Wei kyerɛ sɛ wͻbɛkͻ akͻgye no awareɛ a ɛda Akanfoͻ amammerɛ no baako adi. 
Yɛhunuu sɛ ͻdwontofoͻ no ti ne nsɛm a ͻreka no mu de si so dua san de twe atiefoͻ adwene si asɛm no so. Bio, ͻde saa ntimu yi ma dwom no yɛ dɛ. Ne korakora no ᴐfԑm saa nsԑm yi nyinaa de boa ma Akan kasa nya nsԑmfua foforᴐ bԑka deԑ ԑwᴐ hᴐ dada no ho. Yɛsan hunuu wͻ mpɛnsɛmpɛnsɛnmu no mu sɛ ͻdwontoni no fɛmm nsɛm Kyԑke, Afiili ne Metrae one so de yɛɛ kwatikwan de nna mu nsɛm too dwa.
3) Nsawͻsoͻ: Agyekum (2011: 31) akyerɛkyerɛ nsawͻsoͻ mu sɛ, ɛyɛ nsɛm bi a ɛne afoforɔ kɔ pɛ anaa bɔ abira wͻ beaeɛ. Abirabͻsɛm a ɛwͻ nsawͻsoͻ mu no tumi yɛ adeyɛ ne ɔkyerɛfoɔ. Yɛhwɛ dwom Ataa Nkwan yi mu a, yɛbɛhunu sɛ ͻdwontoni no de nsawͻsoͻ dii dwuma wͻ nsensaneeɛ a ɛdidi soͻ yi, 2 ne 3, 40 ne 43, 46 ne 47, 48 ne 49, 51 ne 53, 55 ne 56. Yɛwͻ nsawͻsoͻ ahodoͻ mmienu: ntwaremu ne nhwɛanimu. Wͻ nsawͻsoͻ ntwaremu mu no edin asɛmfua a ɛwͻ nhwɛsoͻ a ɛdi ɛkan no ne edin ɛwͻ deɛ ɛtͻ so mmienu no sesa wͻn beaeɛ a wͻhyɛ sɛ ebia, Asuo tware Kwan, Kwan tware Asuo (Agyekum, 2011). Asuo ne kwan no asesa wͻ beaeɛ a wͻhyɛ sɛdeɛ yɛadi ɛkan aka no. Saa ara nso na nsawͻsoͻ nhwɛanimu yɛ nsɛmfua mmienu a ɛbͻ abira, wei tumi yɛ adeyɛ ne ͻkyerɛfoͻ. Nhwɛsoͻ, Ɔkͻͻ soro Anͻpa na Ɔbaa asase so Awia (pɛ nhwɛsoͻ). Sɛ yɛhwɛ dwom yi mu a, yɛbɛhunu sɛ, ͻdwontoni no de nhwɛanimu nsawͻsoͻ bi te sɛ bisa wo baabiara ne bisa wo dodom de dii dwuma de kyerɛ sɛ baabiara ne dodom ɛnsɛ. Weinom pue wͻ nsensaneeɛ a ɛdidi soͻ yi: 2 ne 3, 40 ne 43, 46 ne 47, 48 ne 49, 51 ne 53. Bio, bisa wo baabiara, bisa wo sisi nso yɛbɛhunu wͻ nsensaneɛ 55 ne 56 sɛ baabiara ne sisi nso ɛnsɛ. Ͻde saa nsawͻsoͻ yi gyegye atiefoͻ ani mma wͻn ani ka nnwom yi ho. Ɛboa ma wͻtumi we gu wͻn tirim a, wͻmmrɛ ho nti berɛtia bi mu no na wͻatumi ato nwom no, ama ahyeta baabiara. Wͻ nnwom Ataa Nkwan yi mu no yɛhunu sɛ nasawͻsoͻ a ͻdwontoni no de dii dwuma no, ͻde yɛɛ nkatanim maa nna mu nsɛnka. Wei kyerɛ sɛ nnwom no din Ataa Nkwan no koraa ɛyɛ kwatiwan. Ↄtii saa nhwɛanimu nsawͻsoͻ yi bisa wo baabiara ne bisa wo dodom, bisa wo baabiara ne bisa wo sisi mu mprԑ 12 wͻ dwom yi mu.  
5.4 Nsԑmpᴐ a Ԑpue wͻ Ataa Nkwan mu 
[bookmark: _Hlk124411673][bookmark: _Hlk124411746]Nsԑmpᴐ yԑ adwempᴐ a ᴐkasafoᴐ bi nam so nsɛm fa so de to atiefoͻ anim. Ԑma yԑnya nhunumu, fapem ne ͻkwam a ᴐdwumfoᴐ no bԑfa so yԑ n’adwuma. Ԑkyerԑ no sԑdeԑ ᴐbԑhyehyԑ ne nsԑm ne kasasu a ᴐde bԑdi dwuma (Agyekum 2005; Anan 2017). Nsԑmpᴐ a ͻdwontoni Daddy Lumba saedwom fa ho no fa Ghanafoᴐ asetena mu nsɛm ho. Ne titire ne ᴐdᴐ, awareԑ, akwantuo, gyedie a egyina nyamesom so, owuo ne owuo akyi asetena, amanyᴐsԑm, ᴐtan, boniayԑ, akutia ne ade. Nanso Ataa Nkwan mu deɛ yɛhunuu nsɛmpͻ weinom; ᴐdᴐ ne nna mu nsɛm mu.  
1. [bookmark: _Hlk124411660]Ɔdᴐ: Asԑntitire a ɛdii akotene wͻ dwom yi mu ne ͻdͻ. Ɔdaa asɛm yi adi berɛ a ababaawa no nam Takorade kwan so na ͻhunuu aberanteɛ bi, ɛnam ͻdͻ nti ͻde ne kaa faa no. Ɛno akyire no wͻnyaa ͻdͻ memaa wͻn ho (mprɛmprɛn dͻ) nti wͻkͻ hwee Ataa Nkwan ma wodi fiilii yɛ akyiree yi ɛkͻwiee awareɛ (31-35). Ne nwom bԑyԑ 70% yԑ deԑ ԑfa ᴐdᴐ ho. Ↄkyerԑ a nnipa ammԑdi kyԑre bi wᴐ asase so nti ԑsԑ sԑ yԑdodᴐ yԑn ho nti ᴐse, ᴐdᴐ ne adeԑ nyinaa. 

2. Nna mu nsɛm: Wɔ “Ataa nkwan” no, Daddy Lumba daa nna mu nsɛm adi wɔ berɛ a nsԑmpᴐ ɔde dii dwuma no mu biara nni hᴐ a ᴐde too dwa watraa. Ɔnam anwan so na ɛde ne nsԑm too dwa ԑfiri sԑ, ᴐyԑ obi a ԑba Akan kasa mu a, ᴐwᴐ mu nimdeԑ yei. Sԑ ԑba no abofonsԑnka a, ᴐfa kwatikwan so de to dwa ma ᴐmanfoᴐ gye dwom tom. Wͻ nnwom yi mu no ͻnam nkasaho a edidi soͻ yi na ɛkyerɛɛ nsɛmpͻ ahodoͻ bi te sɛ; Metrae one pɛ, Madi afiili, Mahwe afiili, Ͻmma wo nkruma… kyaka kyaka, ne ade.
6.0 Mmoano
Saa dwumadie yi mu no yɛahwɛ apɛnsɛmpɛnsɛn nsԑmpᴐ ne kasasu a ɛpue dwom yi mu.
Yɛahunu wͻ yԑn mpɛnsɛmpɛnsɛmu yi mu sɛ, nsɛmpͻ a Daddy Lumba de to dwa wͻ dwom yi mu yԑ ↄdↄ ne nna mu nsɛm. Ɔto ↄdↄ ho nnwom pii ԑfiri sԑ ↄkyerԑ a, ↄdↄ sene adeԑ nyinaa wↄ asase so na deԑ ↄdↄ wↄ no, akyinnyeԑ biara nni hↄ.
Sԑ yԑde saa nsԑmpͻ yi to nkyԑn a, nhwehwԑmu yi ama yɛahunu sɛdeɛ ͻdwontoni no de kasadwini kasasu di dwuma wͻ dwom mu. Ɛbɛtͻͻ dwa wͻ yɛn nhwehwɛmu yi mu bio sɛ, ͻdwontoni no de awan, ͻfԑm ne nsawosoᴐ dii akotene wͻ dwom yi mu yie de yԑɛ nkatanim ne ↄpↄ kasa a ɛmaa ne dwom yi yԑɛ akↄnnↄ maa atiefoↄ nso nyaa ne mu awerԑhyԑmu. Wei kyerԑ sԑ, ↄyԑ obi a wakwadare wͻ Akan kasa no mu. Ɔti awan a ɛyɛ Ataa Nkwan mu mprɛ du nson (17), ͻsan nso fɛmm nsɛm Kyԑke, Afiili ne Metrae one so de yɛɛ kwatikwan de nna mu nsɛm too dwa. Ɛna Ↄtii nhwɛanimu nsawͻsoͻ yi bisa wo baabiara ne bisa wo dodom, bisa wo baabiara ne bisa wo sisi mu mprԑ 12 wͻ dwom yi mu a ͻde ne nyinaa daa nna mu nsɛm adi.  
Afei, yɛka sɛ ↄtumi de nsԑm bi to dwa a ↄnka nsɛm no pempen na mmom ↄde fa awan kwan so. Sɛ nsɛm bi yɛ abofono na ɛbɛtumi de animtiabuo ne animguaseɛ aba a, saa kasasu yi nom na ͻfa so de asɛm no to dwa. Ɛnam sɛ Daddy Lumba de ne nsɛm to dwa a wͻnka nsɛm no pempen nti no ɛma atiefoͻ anigyeɛ ne nnwom ho. 
Ne korakora no hwehwɛmu yi ada no adi sɛ Daddy Lumba nnwom tie boa ma atiefoͻ a wͻtie no nya awerɛhyɛmu, ahotͻsoͻ, anigyeɛ ne afotuo.
Nwoma yԑnyaa mu mmoa

